S-129/2016

Mál þetta, sem dómtekið var 8. apríl sl., er höfðað með ákæru sem gefin var út af lögreglustjóranum á Suðurnesjum 14. mars 2016, á hendur ákærða, S-x-x Z-x-x, f.d. [...], Litháeskum ríkisborgara, „fyrir fíkniefnalagabrot, með því að hafa föstudaginn 5. febrúar 2016, staðið að innflutningi á samtals 299,69 g af kókaíni, sem hafði að meðaltali 65 % styrkleika, ætluðu til söludreifingar hér á landi í ágóðaskyni. Fíkniefnin flutti ákærða til landsins sem farþegi með flugi FI-543 frá París, Frakklandi, falin í líkama sínum í 58 pakkningum.“

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001

Þess er krafist að ákærði verði dæmdur til refsingar og til greiðslu alls sakarkostnaðar og að gerð verði upptæk framangreind 299,69 g af kókaíni, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.

Ákærði játaði brot sitt fyrir dómi samkvæmt ákæru við fyrirtöku málsins þann 8. apríl sl. Játning ákærða samrýmist gögnum málsins. Brot hans telst því sannað og er það réttilega heimfært til refsiákvæða í ákæru.

Kröfur ákærða í málinu eru að honum verði gerð sú vægasta refsing sem lög frekast leyfa og að gæsluvarðhaldsvist sem hann hefur sætt óslitið frá 6. febrúar 2016, verði dregin frá þeirri refsingu sem ákveðin verði að fullri dagatölu. Þá krefst ákærði þess að allur kostnaður sakarinnar greiðist úr ríkissjóði, þar með talin hæfileg þóknun til handa skipuðum verjendum á rannsóknarstigi og fyrir dómi.

Farið var með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu er sækjanda og verjanda ákærða fyrir dómi, hafði verið gefinn kostur á að tjá sig um lagaatriði og ákvörðun viðurlaga.

Við ákvörðun refsingar verður litið til þess að ákærði hefur nú verið sakfelldur fyrir að hafa flutt inn til landsins talsvert magn af kókaíni, ætluðu til söludreifingar hér á landi í ágóðaskyni. Styrkur þeirra efna sem ákærði flutti inn var að meðaltali um 65% sem er umtalsverður og efnin hættuleg hefðu þau komist í umferð. Samkvæmt framlagðri matgerð hefði mátt framleiða 649 grömm af efni sem væri 30% af styrkleika. Beindist brot ákærðu þannig að mikilsverðum hagsmunum, sbr. 1. tölulið 1. mgr. 70. gr. almennra hegningarlaga nr. 19/1940, sem horfir til refsiþyngingar.

Ákærði hefur ekki áður verið fundinn sekur um refsiverðan verknað svo vitað sé. Ákærða er einungis gefið að sök brot gegn lögum nr. 65/1974 um ávana- og fíkniefni en ekki brot gegn 173. gr. a. almennra hegningarlaga nr. 19/1940. Ákærði játaði brot sitt skýlaust fyrir dómi. Fram kom í skýrslutöku af ákærða að honum, konu hans og barni hafi verið hótað og hafi þau orðið fyrir ofbeldi og hann ekki átt neitt annað val en að flytja efnin inn til landsins, og hafi því verið svonefnt burðardýr. Allt framangreint er virt ákærða til refsimildunar, sbr. 7. og 8. töluliður 1. mgr. 70. gr. almennra hegningarlaga.

Að framangreindu virtu og að gættum styrkleika þeirra efna sem hér um ræðir og með vísan til dómvenju í sambærilegum málum, þykir refsing ákærða hæfilega ákveðin fangelsi í 9 mánuði. Ekki þykja skilyrði til þess að skilorðsbinda refsinguna. Til frádráttar refsingunni komi gæsluvarðhald sem ákærði hefur sætt vegna málsins frá 6. febrúar 2016, að fullri dagatölu, sbr. 76. gr. almennra hegningarlaga.

Krafist var upptöku þeirra fíkniefna sem fundust á ákærða og féllst ákærði á upptökukröfuna. Með vísan til kröfugerðar ákæruvalds, gagna málsins og tilgreindra lagaákvæða í ákæru, verða gerð upptæk þau 299,69 grömm af kókaíni sem ákærði var með í sínum vörslum við komuna til Íslands föstudaginn 5. febrúar 2016.

Á grundvelli sakfellingar ákærða, sbr. 1. mgr. 218. gr. laga nr. 88/2008 um meðferð sakamála, verður ákærða gert að greiða allan sakarkostnað málsins, sem er samkvæmt yfirliti sækjanda, 982.478 krónur.

Ákærða, verður einnig gert að greiða þóknun og útlagðan kostnað skipaðs verjanda síns fyrir dómi, G-kk-ef S-x-x R-kk-ef hdl., og þóknun auk útlagðs kostnaðar skipaðs verjanda síns á rannsóknarstigi, J-kk-ef A-kk-ef K-kk-ef hdl., sem þykir hæfilega ákveðin eftir umfangi málsins og með hliðsjón af tímaskýrslum eins og nánar getur í dómsorði. Tekið hefur verið tillit til virðisaukaskatts við ákvörðun þóknana og kostnaðar til verjenda.

B-kk-nf H-kk-nf héraðsdómari kveður upp dóm þennan.

D Ó M S O R Ð:

Ákærði, S-x-x Z-x-x, sæti fangelsi í níu mánuði. Til frádráttar refsingunni kemur gæsluvarðhald sem ákærði hefur sætt frá 6. febrúar 2016 til dagsins í dag, að fullri dagatölu.

Ákærði sæti upptöku á 299,69 g af kókaíni.

Ákærði, greiði þóknun skipaðs verjanda síns fyrir dómi, G-kk-ef S-x-x R-kk-ef héraðsdómslögmanns, 511.500 krónur auk útlagðs kostnaðar 38.280 krónur og þóknun skipaðs verjanda síns á rannsóknarstigi, J-kk-ef A-kk-ef K-kk-ef héraðsdómslögmanns 184.140 og ferðakostnaðar 23.014 krónur.

Ákærði greiði annan sakarkostnað að fjárhæð 982.478 krónur.

B-kk-nf H-kk-nf